‘સાસુ’ નામ શોધનારને, જીવે ત્યાં સુધી સરકારે વેતન આપવું જોઈએ. આતંક જેવું સોંસરવું નામ છે. એક અદ્વિતીય કામ કરી જવાની ખેવનાથી મેં સાસુના નામનો (માત્ર નામનો જ હોં !) વિકલ્પ શોધવાનું નક્કી કર્યું અને એ માટે ‘અશુભ નામાવલી’ના થોથેથોથાં ઉથલાવી નાંખ્યાં. લોઢાના વીસ વિકલ્પ મળી આવ્યા પણ…. સાત સ્ત્રીઓ ટોળે વળીને બેઠી હોય અને કોઈક બોલે કે સાસુ આવી….! તો એક સાથે સાતેય ડોક કાટખૂણે થાય. એમાં ‘સવિતાની સાસુ’ એવું બોલવાનીયે જરૂર નહીં. ડૉક મયડાવવા સાસુ નામ જ કાફી !!